Ο **Γιούνις Μαχμούντ Καλάφ** (αραβικά: يونس محمود خلف , γεννήθηκε 3 Φεβρουαρίου 1983) είναι Ιρακινός διεθνής πρώην ποδοσφαιριστής που αγωνιζόταν ως κεντρικός επιθετικός. Εμβληματική μορφή του ποδοσφαίρου της χώρας, ήταν αρχηγός της Εθνικής Ιράκ για δέκα χρόνια και θεωρείται από ορισμένους ότι είναι ένας από τους καλύτερους Ασιάτες ποδοσφαιριστές όλων των εποχών. Είναι αντιπρόεδρος της Ιρακινής Ποδοσφαιρικής Ομοσπονδίας.

Βιογραφία
---------

Ο Μαχμούντ στην εφηβική του ηλικία είχε ταλέντο τόσο στο ποδόσφαιρο όσο και στην καλαθοσφαίριση λόγω και του ύψους του και η τελική επιλογή του στο δημοφιλέστερο των αθλημάτων χάρισε στο Ιράκ ένα από τους σημαντικότερους παίκτες της ιστορίας του. Ξεκίνησε την καριέρα στην Ελέκτρικ της Κάραμπα στην τρίτη κατηγορία και στον πρώτο του χρόνο σημείωσε 29 γκολ σε 34 αγώνες πρωταθλήματος. Στη συνέχεια μετακόμισε στη δεύτερης κατηγορίας Κιρκούτ ΦΚ το 1999. Εκεί σημείωσε 19 γκολ στην πρώτη του σεζόν βοηθώντας ουσιαστικά στην άνοδο του συλλόγου στην πρώτη κατηγορία του ιρακινού πρωταθλήματος. Το 2001 μετακόμισε στον παραδοσιακό σωματείο της Βαγδάτης Αλ Τάλαμπα αγωνιζόμενος με επιτυχία κατακτώντας το νταμπλ της σεζόν 2001–02. Ο πρώτος μάλιστα αγώνας του Μαχμούντ με το νέα του ομάδα ήταν ο εναρκτήριος του 2001–02 εναντίον της πρώην ομάδας του, Κιρκούκ, που έληξε με 8–0 και ο Μαχμούντ σημείωσε χατ τρικ μέσα σε διάστημα 10 λεπτών.

Μετά την έναρξη του πολέμου στο Ιράκ το 2003, το ποδόσφαιρο τέθηκε σε αναστολή και ο Μαχμούντ μετακόμισε στο σύλλογο Αλ Ουάχντα του Άμπου Ντάμπι τον Οκτώβριο. Εντάχθηκε στην ομάδα Αλ Κορ του Κατάρ το 2004 και τη σεζόν 2004–05, η ομάδα τερμάτισε στην τρίτη θέση και ο Μαχμούντ σημείωσε 19 γκολ, τρίτος σκόρερ στο πρωτάθλημα. Κατέρριψε τρία ρεκόρ σε ένα παιχνίδι, στη νίκη 8–0 επί της Αλ-Σαμάλ. Έχοντας σκοράρει έξι γκολ στον αγώνα, έγινε ο μοναδικός παίκτης που σημείωσε διπλό χατ τρικ σε έναν αγώνα πρωταθλήματος. Σκόραρε επίσης το πιο γρήγορο γκολ σε αγώνα πρωταθλήματος, αφού πέτυχε γκολ 30 δευτερόλεπτα μετά την έναρξη του παιχνιδιού. Επιπλέον, ήταν ο μόνος παίκτης εκείνη τη σεζόν που σκόραρε τρία γκολ σε κάθε ημίχρονο απέναντι σε δύο διαφορετικούς τερματοφύλακες. 
Το καλοκαίρι του 2006, υπέγραψε διετές συμβόλαιο με την Αλ Γκαράφα. Το ποσό της μεταγραφής δεν ανακοινώθηκε, αλλά ο Μαχμούντ είναι επίσημα ο πιο ακριβός παίκτης από τον αραβικό κόσμο στο πρωτάθλημα του Κατάρ. Τη σεζόν 2006–07 ήταν ο πρώτος σκόρερ του πρωταθλήματος του Κατάρ με 19 γκολ σε 26 αγώνες. Ο πρώτος τίτλος πρωταθλήματος ήρθε την επόμενη σεζόν 2007–08. Ο Μαχμούντ κέρδισε τον τίτλο του πρωταθλήματος για τρίτη συνεχόμενη φορά με την Αλ-Γκαράφα το 2008–09 και σκόραρε 21 γκολ που του χάρισαν και πάλι τον τίτλο του πρώτου σκόρερ. Το 2010–11 ήταν για τρίτη φορά πρώτος σκόρερ του πρωταθλήματος με 15 γκολ. Στις 8 Φεβρουαρίου 2013, ο Μαχμούντ υπέγραψε στην Αλ Σαντ κατακτώντας ένα ακόμα τίτλο πρωταθλήματος, αυτόν της σεζόν 2012–13. Τον Φεβρουάριο του 2015, ο Μαχμούντ επέστρεψε στο Ιράκ για να αγωνιστεί στην Ερμπίλ για έξι μήνες και έκλεισε την καριέρα του στην Αλ Τάλαμπα το 2016 σε ηλικία 33 ετών.

Στην εθνική ομάδα του Ιράκ, ο Μαχμούντ αγωνίστηκε 148 φορές (για πρώτη φορά στις 19 Ιουλίου 2002) και σημείωσε 57 γκολ. Έκανε το διεθνές ντεμπούτο του σε φιλικό αγώνα με αντίπαλο τη Συρία στη Βαγδάτη στις 19 Ιουλίου 2002. Το πρώτο του γκολ ήρθε στον τελικό του Πρωταθλήματος Δυτικής Ασίας του 2002 στο 89ο λεπτό που έστειλε το παιχνίδι στην παράταση, όπου το Ιράκ κέρδισε τελικά. Ήταν μέλος της ομάδας του Ιράκ στους Ολυμπιακούς Αγώνες του 2004, όπου σκόραρε το τρίτο γκολ στη νίκη-έκπληξη επί της Πορτογαλίας (τελικό σκορ 4–2). Το 2006 το Ιράκ συμμετείχε στους Ασιατικούς Αγώνες και έφτασε στον τελικό αλλά έχασε από το Κατάρ. Ο Μαχμούντ σημείωσε τρία γκολ στη διοργάνωση.

Στον τελικό των  Ασιατικού Πρωταθλήματος του 2007, αυτός και η ομάδα του κέρδισαν την πρωταθλήτρια Ασίας Σαουδική Αραβία με 1–0 στην Τζακάρτα. Πέτυχε το νικητήριο γκολ με κεφαλιά στο 73ο λεπτό, δίνοντας τον τίτλο στη χώρα του για πρώτη φορά στην ιστορία της. Επίσης ήταν πρώτος σκόρερ και ψηφίστηκε καλύτερος παίκτης της διοργάνωσης.  Είναι ο μόνος παίκτης στην ιστορία που σκόραρε σε τέσσερις συνεχόμενες διοργανώσεις του Κυπέλλου Εθνών Ασίας (ένα γκολ το 2004, τέσσερα γκολ το 2007, ένα το 2011 και δύο το 2015. Στους  Ασιατικούς Αγώνες του 2014, το Ιράκ κατέκτησε το χάλκινο μετάλλιο και ο Μαχμούντ σημείωσε τρία γκολ. Στις 28 Μαρτίου 2015 σε αγώνα με αντίπαλο τη Λαϊκή Δημοκρατία του Κονγκό (πρώην Ζαΐρ), κατέρριψε το ρεκόρ διεθνών συμμετοχών για το Ιράκ ξεπερνώντας το Χουσεΐν Σαΐντ.

Τίτλοι και διακρίσεις
---------------------

**Κιρκούκ**

* Πρωτάθλημα Ιράκ : 2000–01

**Αλ Τάλαμπα**

* Πρωτάθλημα Ιράκ : 2001–02
* Κύπελλο Ιράκ (2) : 2001–02 , 2002–03
* Σούπερ Κύπελλο Ιράκ : 2002

**Αλ Κορ**

* Κύπελλο του Διαδόχου του Κατάρ : 2005

**Αλ Γκαράφα**

* Πρωτάθλημα Κατάρ (3) : 2007–08, 2008–09, 2009–10
* Κύπελλο Εμίρη : 2009
* Κύπελλο του Διαδόχου : 2010 , 2011
* Κύπελλο Sheikh Jassim : 2007
* Κύπελλο Κατάρ : 2009

**Αλ Αραμπί**

* Κύπελλο Sheikh Jassim : 2008

**Αλ Γουακρά**

* Κύπελλο Κατάρ : 2011–12

**Αλ-Σαντ**

* Πρωτάθλημα Κατάρ : 2012–13

**Ιράκ**

* Πρωτάθλημα Δυτικής Ασίας : 2002
* Αγώνες Δυτικής Ασίας : 2005
* AFC Κύπελλο Ασίας : 2007

**Ατομικές διακρίσεις**

* Πρώτος σκόρερ πρωταθλήματος Κατάρ (3) : 2006–07, 2009–10, 2010–11
* Κύπελλο Εθνών Ασίας πολυτιμότερος παίκτης: 2007
* Κοινός πρώτος σκόρερ του Κυπέλλου Εθνών Ασίας : 2007
* Δεύτερος καλύτερος Ασιάτης ποδοσφαιριστής της χρονιάς : 2007
* Υποψήφιος για τη Χρυσή Μπάλα (29η θέση): 2007
* *Premio internazionale Giacinto Facchetti* : 2007
* IFFHS legends

Δείτε επίσης
------------

* Κατάλογος ποδοσφαιριστών ανδρών με 50 ή περισσότερα διεθνή γκολ

Παραπομπές
----------

1. ↑  «Countdown: The Top 10 Asian footballers of all time». Ανακτήθηκε στις 5 Ιανουαρίου 2022.
2. ↑  «Yunis Mahnoud». Αρχειοθετήθηκε από το πρωτότυπο στις 30 Ιανουαρίου 2022. Ανακτήθηκε στις 30 Ιανουαρίου 2022.
3. 1 2  «FEATURE: Younis Mahmoud – What next for Iraq's beleaguered captain?». Ανακτήθηκε στις 30 Ιανουαρίου 2022.
4. 1 2  «Younis Mahmoud يونس محمود خلف (Player)». Ανακτήθηκε στις 30 Ιανουαρίου 2022.
5. ↑  «AFC : Asian Icons: Younis Mahmoud (Iraq)». Ανακτήθηκε στις 30 Ιανουαρίου 2022.
6. ↑  «Iraq 2001/02». Ανακτήθηκε στις 30 Ιανουαρίου 2022.
7. ↑  «Players with 100+ Caps and 30+ International Goals». Ανακτήθηκε στις 30 Ιανουαρίου 2022.
8. ↑  «AFC Website: Younis Mahmoud is a top scorer with talent and a natural leader». Ανακτήθηκε στις 30 Ιανουαρίου 2022.
9. 1 2  «Younis Mahmoud Khalaf - Century of International Appearances». Ανακτήθηκε στις 30 Ιανουαρίου 2022.
10. ↑  «FIFA : Olympic Football Tournament MAR 1-2 POR». Ανακτήθηκε στις 20 Ιανουαρίου 2022.
11. ↑  «Asian Games 2006 (Qatar)». Ανακτήθηκε στις 30 Ιανουαρίου 2022.
12. ↑  «Asian Nations Cup 2007». Ανακτήθηκε στις 30 Ιανουαρίου 2022.
13. ↑  «Ιράκ... το "αφεντικό" της Ασίας». Ανακτήθηκε στις 30 Ιανουαρίου 2022.
14. ↑  «Forget Kaka, my player of the year is Younis Mahmoud». Ανακτήθηκε στις 30 Ιανουαρίου 2022.
15. ↑  «Younis MAHMOUD». Ανακτήθηκε στις 8 Μαρτίου 2022.
16. ↑  «Asian Games 2014 (Incheon)». Ανακτήθηκε στις 30 Ιανουαρίου 2022.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Γιούνις Μαχμούντ** |

* Γιούνις Μαχμούντ στη FIFA (αρχειοθετημένος) (Αγγλικά)Edit on Wikidata

* Γιούνις Μαχμούντ's προφίλ παίκτη στο National-Football-Teams.comEdit on Wikidata

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
 |

 |